Heidelberg-man verdwyn spoorloosSteven John Hall. Foto: Facebook ŉ Groot soektog is van stapel gestuur nadat ŉ 56-jarige man van Heidelberg in Gauteng vandeesweek spoorloos verdwyn het. Steven John Hall is Dinsdagaand vir die laaste keer gesien nadat hy sy vriendin by haar huis afgelaai en toe self huis toe gery het. Hy het vermoedelik nooit daar aangekom nie. Steven is ongetroud en woon alleen. Edward Hall, Steven se broer, het Saterdag aan Maroela Media gesê die polisie en ŉ soekgeselskap kon nog geen teken van sy broer vind nie. “Steven se vriendin het vertel dat hulle die aand uit was en dat hy haar huis toe geneem het. Daarna het hy self teruggery huis toe, maar op pad soontoe verdwyn,” het Edward gesê. Hy sê sy broer se motor word ook vermis. Die motor het nie ŉ opsporingstoestel in nie en sy broer se selfoon is nog die hele tyd afgeskakel. Volgens Steven se Whatsapp-profiel was hy Sondag laas aanlyn. Intussen het verskeie lede van die gemeenskap ingespring om die polisie te help met die soektog. Steven se verdwyning is ook by die Missing Children SA-organisasie aangemeld. Edward sê hoewel almal al sedert Woensdag onverpoosd soek, het hulle nog niks gevind nie. “Daar is ŉ hoë brug in Heidelberg waaroor die water gespoel het toe dit so erg gereën het. Die water het glo tot oor die relings gespoel. Hy sou glo oor daardie brug moes ry om by sy huis te kom, so daar is ŉ moontlikheid dat sy motor dalk deur vloedwater meegesleur is,” het Edward gesê. “Maar dit is net een van die teorieë. Daar is geen aanduiding dat dit wel is wat gebeur het nie.” Hy het bygevoeg dat dit steeds onophoudelik in Heidelberg reën, wat die soektog verder bemoeilik. Steven is 1,7m lank met swart hare en bruin oë. Enigiemand met meer inligting oor die saak word versoek om die Heidelberg-polisie by 016 341 4301 of Missing Children SA by 072 647 7464 te kontak.